*………………(sz.) napirend*

**Előterjesztve:** a Közoktatási, Közművelődési, Sport

Egészségügyi, Szociális és Lakásügyi Bizottsághoz

**E L Ő T E R J E S Z T É S**

**a Képviselő-testület 2022. december 15-i rendes ülésére**

**Tárgy:** Javaslat a Helyi Esélyegyenlőségi Program áttekintésének elfogadására

**Készítette:** …………...……………………………..

 Kohlruszné Mojzes Erzsébet

esélyegyenlőségi referens s.k.

**Egyeztetve:** .................................................................

 Ötvös Zoltán Ernő

 osztályvezető s.k.

|  |  |
| --- | --- |
|  | ………………………………………. |
|  | Vargáné Luketics Gabriella |
|  | igazgató s.k. |

|  |  |
| --- | --- |
| **Látta:** | ……………………………………… |
|  | dr. Szalai Tibor |
|  | jegyző |
|  |  |
|  |  |
|  | ……………………………………… |
|  |

|  |
| --- |
|  dr. Silye Tamás |
|  jegyzői igazgató |

 |

 *A napirend zárt ülésen történő tárgyalást nem igényel.*

**Tisztelt Képviselő-testület!**

A Képviselő-testület a 290/2018. (XII.18.) határozatával elfogadta a Budapest Főváros II. Kerületi Önkormányzat Helyi Esélyegyenlőségi Programját (HEP), melyben a **2018. december – 2023. december** közötti időszak vonatkozásában került sor célkitűzések és intézkedések megfogalmazására.

Az egyenlő bánásmódról és az esélyegyenlőség előmozdításáról szóló 2003. évi CXXV. törvény (továbbiakban: Ebktv.) 31. §-a rendelkezik a helyi esélyegyenlőségi programokról.

A fenti törvény 31. § (1) bekezdése szerint a települési önkormányzat ötévente öt évre szóló helyi esélyegyenlőségi programot fogad el, amelynek időarányos megvalósulását a 31. § (4) bekezdése értelmében **kétévente át kell tekinteni** és ennek alapján – szükség esetén – felülvizsgálni. A települési önkormányzat az áttekintés során megvizsgálja, hogy a helyben élő hátrányos helyzetű csoportok helyzetében – így a HEP helyzetelemzésében rögzített statisztikai mutatókban és tartalmi részekben – történt-e változás.

A HEP 2018. decemberi elfogadását és 2020. évi áttekintését követően a társadalmi felzárkózás szempontjából releváns és jelentős változások nem történtek, amelyek a Helyi Esélyegyenlőségi Program átfogó felülvizsgálatát tennék szükségessé, ugyanakkor az Ebktv. 2021. július 1-i módosítása

alapján, a Belügyminisztérium által kiadott „Módszertani útmutató ahelyi esélyegyenlőségi programok elkészítésének szempontjaihoz és a program felülvizsgálatához” c. dokumentumot már jelen áttekintéskor is alkalmazni szükséges.

A statisztikai adatok idősorainak előállítását, elemzését és a következtetések levonását az öt évre szóló HEP megalkotásakor, a tervezési szakaszban szükséges csak elvégezni, mely 2018. decemberében megvalósult, a következő tervezési szakasz 2023-ban - a módszertani útmutató alapján - a 2023-2028 közötti időszakra készülő HEP összeállításakor esedékes.

A Helyi Esélyegyenlőségi Program 2018. decemberében készült, az Ebktv. két évente kötelező áttekintést ír elő, melynek jelen esetben a határideje 2022. december 31., ezáltal a határidőn belül történő döntéshozatal szükséges és indokolt.

Fentiek okán a határozati javaslat elfogadását kérem.

**HATÁROZATI JAVASLAT**

A Budapest Főváros II. Kerületi Önkormányzat 2018-2023. időszakra vonatkozóan a Budapest Főváros II. Kerületi Önkormányzat Képviselő-testületének 290/2018. (XII.18.) számú határozatával elfogadott Helyi Esélyegyenlőségi Programjának áttekintéséről szóló – a határozat melléklete szerinti - beszámolót és az Intézkedési Tervet a szükséges technikai módosításokkal elfogadja.

Felelős: Polgármester

Határidő: 2022. december 31.

*A határozati javaslat elfogadásához egyszerű többségű szavazati arány szükséges.*

Budapest, 2022. december 1.

 **Kovács Márton s.k.**

 alpolgármester

*Határozati javaslat melléklete*

HELYI ESÉLYEGYENLŐSÉGI PROGRAM ÉS INTÉZKEDÉSI TERVÉNEK
2022. ÉVI ÁTTEKINTÉSE

A Budapest Főváros II. Kerületi Önkormányzat Képviselő-testülete a 290/2018.(XII.18.) határozatával elfogadta a Budapest Főváros II. Kerületi Önkormányzat Helyi Esélyegyenlőségi Programját (HEP), melyben a **2018. december – 2023. december** közötti időszak vonatkozásában került sor célkitűzések és intézkedések megfogalmazására.

Az egyenlő bánásmódról és az esélyegyenlőség előmozdításáról szóló 2003. évi CXXV. törvény (továbbiakban: Ebktv.) 31. §-a rendelkezik a helyi esélyegyenlőségi programokról.

A fenti törvény 31. § (1) bekezdése szerint a települési önkormányzat ötévente öt évre szóló helyi esélyegyenlőségi programot fogad el, amelynek időarányos megvalósulását a 31. § (4) bekezdése értelmében **kétévente át kell tekinteni** és ennek alapján – szükség esetén – felülvizsgálni. A települési önkormányzat az áttekintés során megvizsgálja, hogy a helyben élő hátrányos helyzetű csoportok helyzetében –így a HEP helyzetelemzésében rögzített statisztikai mutatókban és tartalmi részekben – történt-e változás.

A helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011.(XII.27.) számú Korm. rendelet 2021. június 30. napján módosításra került, mely alapján megjelent „Módszertani útmutató a helyi esélyegyenlőségi programok elkészítésének szempontjaihoz és a program felülvizsgálatához” című dokumentum, áttekintésünket az új útmutató figyelembevételével végeztük el. *(A fenti dokumentum tartalmaz olyan statisztikai mutatókat, melyek a HEP 2018-2023 elfogadásakor még nem voltak kötelezően megjelenítendők, ezért ezeket jelen áttekintéskor tárgyaljuk.)*

Célunk a módszertani útmutatóban kiemelt statisztikai adatok számbavételére, elemzésére építve a helyzetelemzés kiegészítése valamint az Intézkedési Terv eredményeinek bemutatása, a lejárt megvalósítási határidejű intézkedések lezárása vagy szükség esetén átdolgozása. A 2020. évi áttekintéskor lezárt intézkedések az alap Intézkedési Tervben továbbra is fellelhetőek, azok nem képezik jelen beszámoló részét.

Tekintettel arra, hogy a hatályos HEP a készítéskor rendelkezésre álló öt éves statisztikai adatok elemzésére épült, - 2018-ban az alapadatok 2012-2016. évre álltak rendelkezésre - az első lépésben, a jelenleg elérhető statisztikai adatok áttekintésekor arra kerestük a választ, hogy a két évvel ezelőtt végzett helyzetelemzésünk mennyire helytálló. Az új útmutató által összeállított táblázatok az Országos Területfejlesztési és Területrendezési Információs Rendszer (a továbbiakban: TEIR), - mely a KSH adatszolgáltatást is tartalmazza- és az Önkormányzat saját adatait jelenítik meg. A TEIR-ben 2020-ig érhetőek el adatok, azokon a területeken, ahol 2021. évi illetőleg 2022-re vonatkozó adatokkal rendelkezünk, megjelenítjük.

Figyelemmel arra, hogy az elfogadott HEP 2018-2023 dokumentum helyzetelemzése továbbra is helytálló, a korábbi megállapítások megismétlése helyett csak néhány kiegészítő megállapítást fogalmaztunk meg az általános népességi adatokhoz, és az esélyegyenlőségi célcsoportokhoz kötve.

Népesség, népmozgalom - a kerület demográfiai mutatóinak alakulása, változása:

Állandó népesség/fő: 2016. évben: 88 128

 2017. évben: 87 982

 2018. évben: 87 793

 2019. évben: 87 275

 2020. évben: 86 708

 2021. évben: 85 854

**

Forrás: Helyi Vizuál Regiszter

A kiinduló 2016-os évi adatokhoz viszonyítva az állandó népesség 2274 fővel (2,5 %) csökkent.



Budapest II. Kerület lakosságának kicsivel több, mint 30 %-át a 60 év feletti korosztály alkotja, jelentős számban vannak 80 év felettiek is. Az állandó népesség 2020-ban és 2021-ben is tovább csökkent, amely többek között a világjárvány egészségügyi hatásának és annak tudható be, hogy egy agglomerációba való kiköltözési hullám indult el. Az öregedési index is folyamatosan emelkedett az elmúlt 5 évben. „A népesség idősödésének egyik gyakran használt mérőszáma az öregedési index, amely egyben a jövőbeni tendenciákat vetíti előre. Az öregedési index a 14 éves és ennél fiatalabb népességre jutó idősek (65 évesek és annál idősebbek) arányát mutatja.”[[1]](#footnote-1)



Forrás: TEIR

**A mélyszegénységben élők és a romák esélyegyenlősége:**

A HEP 2018-2023 dokumentumban tett megállapítások továbbra is helytállóak annak ellenére, hogy egy két évig tartó világjárványon vagyunk túl. A II. kerületi lakosok jövedelme mind az átlag munkabéreket nézve, mind az öregségi nyugdíjellátás tekintetében a budapesti és az országos átlaghoz képest is magasak.



Forrás: TeIR, KSH-TSTAR Jövedelmi helyzet (2019. évig áll rendelkezésre adat.)

A leghátrányosabb helyzetűnek ítélt roma lakosság lélekszáma a 2001. évi népszámlálási adatok alapján 259 fő, jövedelmi-foglalkoztatási helyzetükre vonatkozó adatok nem állnak rendelkezésünkre. Településünkön nincsenek szegregátumok.

A legnagyobb szegénységi tényező a munkanélküliség, vagy az, ha valaki egyedülálló szülő.

A munkanélküliségi adatokban egyértelműen látszik a koronavírus-járvány és a lezárások hatása: a nyilvántartott álláskeresők száma 2021. decemberében kezdett a 2019-es szinthez közelíteni újra, de az akkor még érvényben lévő korlátozások továbbra is látszanak az adatokban. A regisztrált álláskeresők száma azonban alacsony maradt a munkaképes lakosság arányához képest.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nyilvántartott össz. fő | Foly.nyilv. hossz>365 nap | Járadék tip.ell. fő | Segély tip.ell. fő | FHT, RSZS fő | Munkav.korú népes. fő\* | Relatív mutató\*\* % | Arányszám\*\*\* |
| BUDAPEST 02. KER. 2019.12. | 419 | 91 | 136 | 65 | 42 | 51 424 | 0,81 | 0,23 |

\* Munkav.korú népes. fő – a KSH népszámlálási ill. népességnyilvántartási adatai az előző év január 1-i állapot szerint (15-64 éves férfiak és 15-64 éves nők száma)

\*\* Relatív mutató - nyilvántartott álláskeresők a munkavállalási korú népesség %-ában

\*\*\* Arányszám - a relatív mutatónak az országos relatív mutatóhoz viszonyított aránya

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nyilvántartott össz. fő | Foly.nyilv. hossz>365 nap | Járadék tip.ell. fő | Segély tip.ell. fő | FHT, RSZS fő | Munkav.korú népes. fő\* | Relatív mutató\*\* % | Arányszám\*\*\* |
| BUDAPEST 02. KER. 2020.12. | 822 | 136 | 155 | 74 | 68 | 51 889 | 1,58 | 0,35 |

\* Munkav.korú népes. fő – a KSH népszámlálási ill. népességnyilvántartási adatai az előző év január 1-i állapot szerint (15-64 éves férfiak és 15-64 éves nők száma)

\*\* Relatív mutató - nyilvántartott álláskeresők a munkavállalási korú népesség %-ában

\*\*\* Arányszám - a relatív mutatónak az országos relatív mutatóhoz viszonyított aránya

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nyilvántartott össz. fő | Foly.nyilv. hossz>365 nap | Járadék tip.ell. fő | Segély tip.ell. fő | FHT, RSZS fő | Munkav.korú népes. fő\* | Relatív mutató\*\* % | Arányszám\*\*\* |
| BUDAPEST 02. KER. 2021.12. | 568 | 210 | 115 | 83 | 50 | 51 733 | 1,10 | 0,29 |

\* Munkav.korú népes. fő – a KSH népszámlálási ill. népességnyilvántartási adatai az előző év január 1-i állapot szerint (15-64 éves férfiak és 15-64 éves nők száma)

\*\* Relatív mutató - nyilvántartott álláskeresők a munkavállalási korú népesség %-ában

\*\*\* Arányszám - a relatív mutatónak az országos relatív mutatóhoz viszonyított aránya



*Forrás:* *https://nfsz.munka.hu/tart/stat\_telepulessoros\_adatok*





Az álláskeresők korcsoportos bontását megnézve látható, hogy a 36-50 éves korosztályban 2018-as évtől kezdve növekedett az álláskeresők aránya (34,7 %-ról 38,1 %-ra) az 51 év feletti korosztályban pedig 2020-ról 2021-re 10 %-al nőtt ugyanez az arány. 2021-ben az összes munkanélküli **58 %-a** már az 51 évesnél idősebb korosztályból került ki.

A korábbi évek megállapításait erősítik meg a fenti táblák, miszerint a foglalkoztatás szempontjából hátrányos helyzetűek közé sorolhatók az idősebb, nyugdíj előtt álló korosztályok, valamint a nők közül többen regisztráltak álláskeresőként 180 napot meghaladóan.

A módszertani útmutató a helyzetelemzés elkészítéséhez új mutatóként nevesíti az „Aktív foglalkoztatáspolitikai eszközökkel támogatottak számát (fő)” A foglalkoztatáspolitika aktív eszközeinek célja az álláskeresők munkaerő-piacra történő visszatérése, és a foglalkoztatás bővítése. Ezek közé tartozik a foglalkoztatást elősegítő képzés támogatása, munkaviszonyban állók képzési támogatása, álláskereső klubban való részvétel idejére keresetpótló juttatás, a bértámogatás, a bérköltség támogatása, az álláskeresők vállalkozóvá válását elősegítő támogatások, a mobilitási támogatások, a munkahelymegőrzés, munkahelyteremtés, továbbá a közfoglalkoztatás.



Forrás: TEIR, KSH statinfo

A 2020. évben kiugróan magas számot (1037 fő) az magyarázza, hogy azon támogatásokat is ide sorolja a statisztika, amelyeket a Kormány a pandémia miatt bekövetkezett nehéz helyzet javítására szánt. Így extrém módon megnövekedett a támogatások darabszáma.

A közfoglalkoztatottak száma a II. Kerületben folyamatosan csökkent az elmúlt 5 évben, 2021-ben már csak 15 fő.

**A HEP Intézkedési tervben (továbbiakban: IT) a célcsoportot érintő intézkedések időarányos végrehajtásának értékelése**

Elhelyezkedési esélyek növelése

Az intézkedésben meghatározott cél elérése érdekében a Budapest Főváros II. Kerületi Önkormányzat Család-és Gyermekjóléti Központ (továbbiakban: Központ) munkavállalási tanácsadást és álláskereső klubot is működtet.

A Központ állandó segítséget nyújt azon foglalkoztatást helyettesítő támogatásban részesülő ügyfelek számára (önkénteseket fogadó intézményekhez, szervezetekhez történő delegálással), akiknek évente igazolniuk kell a 30 napos munkaviszonyukat/önkéntes szerződéses jogviszonyukat a Budapest Főváros Kormányhivatala (továbbiakban: BFKH) felé. A Központban megjelenő álláskeresők egy részéről elmondható, hogy valamilyen pszichés elakadás nehezíti meg a tartós munkavállalásukat. „A mentálhigiénés szolgáltatásainkat igénybe vevőknél sikerült ezeket az elakadásokat feldolgozni, és így a munkaerőpiacon való hosszú távú elhelyezkedés biztosabbá vált számukra.”[[2]](#footnote-2)

A 2020-2021. évi járványhelyzet az elhelyezkedési esélyeknek nem kedvezett, sok kerületi lakos veszítette el a munkáját. Több olyan álláskereső került a Központ látóterébe, akik nem rendelkeznek digitális eszközökkel (pl. okostelefon, laptop), nekik az online ügyintézésben is segítséget kellett nyújtani.

Az Önkormányzat veszélyhelyzeti bérpótló támogatást illetve rendkívüli eseti támogatás nyújtásával igyekezett enyhíteni a pandémia miatt nehéz helyzetbe került lakosok anyagi terheit.

A rendkívüli eseti támogatást a járvány második hullámában a gyermekükkel táppénzre kényszerülők is igényelhették 2021. március 31-ig.

Mivel a járványhelyzet miatti új feladatokra helyeződtek a hangsúlyok 2020-2021-ben, ezért több szakmai szervezettel és a BFKH Foglalkoztatási Osztályával az együttműködések megújítását indítottuk el 2022-ben munkacsoportok és egyéb megbeszélések szervezésével. Az álláskeresők aránya bár visszatért a korábbi alacsony szintre, még mindig magasabb a 2020-as év előttihez képest (2022. júliusban 537 fő a nyilvántartott álláskeresők száma, forrás: <https://nfsz.munka.hu/nfsz/document/2/3/7/7/doc_url/T01_2022_07.pdf>).

*A korábbi 2023. december 15-i megvalósítási határidőt folyamatosra módosítását* javasoljuk tekintettel arra, hogy az intézkedési tervben meghatározott elérni kívánt cél - „Feltérképezése a helyi védett munkahelyeknek. A tartós munkanélküliek arányának csökkenése. Az elszegényedett családok, személyek helyzetének, életminőségének javulása.” - folyamatos munkát igényel a felelős intézményektől és szervezetektől, folyamatosan kapcsolatba kerülnek érintett személyekkel és családokkal.

Kikerülés az adósságcsapdából

Az intézkedéssel elérni kívánt cél, hogy a személyek és családok el tudják kerülni azokat a helyzeteket, hogy tartozás miatt kikapcsolják náluk a közműszolgáltatásokat. A Központ ennek érdekében hátralékkezelési tanácsadást nyújt, melyre 2020-ban 25 család, 2021-ben 30 család jelentkezett.

A Budapest Főváros II. Kerületi Önkormányzat Képviselő-testületének szociális igazgatásról és egyes szociális és gyermekjóléti ellátásokról szóló 3/2015. (II.27.) számú önkormányzati rendelete (továbbiakban: Szociális rendelet) szerinti hátralékkezelési támogatás mellett a Hálózat Alapítvány és az önkormányzat egyéb támogatásaival is lehet kezelni a hátralékokat. A Hálózat Alapítvány felé az ügyfelek pályázatait a Központ állítja össze és nyújtja be. Mindemellett a szolgáltatókkal felveszi a kapcsolatot és elősegíti a részletfizetési megállapodások megkötését.

Az önkormányzati hátralékkezelési támogatás és a Hálózat Alapítvány támogatásai is önrész vállalása mellett igényelhetők.

A Központ tájékoztatása szerint a korábbi években alacsony volt a hátralékcsökkentési támogatást igénybe vevők száma, de a támogatások összege 2021-ben emelkedett. „Az eseteknél jellemző volt, hogy egy családnál/egyénnél, több szolgáltatónál is tartozás állt fenn.”[[3]](#footnote-3) 2020-hoz képest az ügyfelek hátralékainak összege 1 millió forinttal csökkent. A tartozások közül a lakbérben, közös költségben, illetve a víz-csatorna, szemét díjban keletkeztek nagyobb összegű hátralékok.

2021. évben a Központ felvette egy új szervezettel –Nyugodt Szív Alapítvány- is a kapcsolatot a hatékonyabb segítségnyújtás érdekében.

2022. szeptember hónapban a Szociális rendelet felülvizsgálata történt meg arra való tekintettel, hogy az eltelt években oly mértékben változtak a szociális támogatásokat igénybe vevők jövedelmei, a napi kiadásokra fordított költségek, valamint az általános gazdasági helyzet, mely indokolttá tette a támogatások felülvizsgálatát. Emelkedtek a lakhatási támogatás jövedelem-értékhatárai és a támogatási összegek is, valamint a hátralékcsökkentési támogatás a lakhatási támogatás jövedelem-értékhatáraihoz lett igazítva, ezzel is segítve az eladósodás megelőzését.

|  |  |  |
| --- | --- | --- |
| ***Hátralékrendezés eszközei és összege*** | 2020 | 2021 |
| Hátralékkezelési támogatás | 862 873 | **1 210 530** |
| Önerő (önkormányzathoz és Hálózathoz összesen) | 303 863 | **892 634** |
| HÁLÓZAT Alapítvány támogatása | 338 092 | **1 019 031** |
| Létfenntartási (eseti, bizottsági) támogatás | 534 390 | **1 162 000** |
| Nyugodt Szív Alapítvány | - | **80 000** |
| ***Összesen*** | *2 039 218* | ***4 364 195*** |

|  |  |  |
| --- | --- | --- |
| ***Tartozások szolgáltatók szerint*** | 2020 | 2021 |
| **Elmű** | 142 084 | **237 563** |
| **Lakbér** | 4 914 996 | **2 246 164** |
| **Közös költség** | 403 523 | **1 461 164** |
| **Gáz** | - | **461 288** |
| **Fűtés** | 567 249 | **294 276** |
| **Víz-csatorna, szemét** | 2 556 992 | **3 229 619** |
| ***Összesen*** | *9 118 992* | ***8 130 074*** |

*Az intézkedés megvalósításának határideje: A megvalósítás folyamatos.*

A lakhatás támogatása, szociális bérlakások biztosítása

A II. kerület hagyományosan a főváros egyik legmagasabb presztízzsel rendelkező területe. Az előző években sem alacsony lakásárakat az utóbbi évek jelentős lakásár növekedési hulláma a kerületet is  elérte. Míg a 2019. évben 700 000 Ft/m2 volt az eladási ár, 2021. év januárban az új lakóingatlanok budapesti piacán az átlagos négyzetméterár 1,03 millió forintra emelkedett a kínálatban, így átlépte az 1 millió forintos határt.

Az ingatlan.com adatai szerint a három legdrágább városrész az I., a II. és a XII. kerület, ahol 1,7-1,9 millió forintnál jár a fajlagos átlagár, ami az egy évvel korábbit 14-42 százalékkal múlja felül.

A fenti árak miatt a kerületben számos közalkalmazotti vagy pályakezdő nem tud lakást vásárolni, de akkor sem kedvezőbb a helyzet, ha az albérleti piacon próbálja a kezdő munkavállaló a lakhatását megoldani. A bérleti árakat felhajtja, hogy sokan befektetési céllal vásároltak lakást, sok a külföldi vagy az egyetemista, aki kiadó lakást keres, vagy sokan az Airbnb-n keresztül turistáknak adják ki a lakásukat.

 „Az Önkormányzat tulajdonában jelenleg 344 db lakott, azaz bérbeadás, vagy használatba adás útján hasznosított lakás van. A kerület lakásállományán belül megtalálható komfort nélküli, illetőleg szükséglakások a XXI. századi lakhatási igényeket a legcsekélyebb mértékben sem elégítik ki, továbbá a fenntartásuk is jelentős veszteséggel jár (a befolyó lakbér töredéke az Önkormányzat által a társasház részére fizetendő közös költségnek).”[[4]](#footnote-4)

A lakásállomány ***kb. 1/5-ét szociális bérlakások*** képezik. Ezen lakások mindegyike komfortos, vagy összkomfortos komfortfokozatú, döntő hányaduk a kerület belső részén (Viziváros, Újlak) helyezkedik el.

A lakások szociális alapú bérbeadásának feltételeit az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (Vagyonrendelet) szabályozza.

Az Önkormányzat 2019-ben öt, 2020-ban nyolc, a kerület különböző részein fekvő üres lakásra hirdetett szociális bérlakás pályázatot. 2022-ben összesen 16 lakásra írt ki az Önkormányzat pályázatot szociális alapon történő bérbeadásra.

A Szociális rendelet alapján az Önkormányzat ***lakhatási támogatást*** nyújt rászorultsági alapon. A jövedelemhatárt a jogszabály az öregségi nyugdíjminimum 320 %-ban, egyedül élő személynél 350 %-ban határozta meg, azzal, hogy a hasznosítható vagyonnal rendelkezők nem jogosultak a támogatásra. A támogatás összege pedig függ a kérelmező háztartásában az egy fogyasztási egységre jutó jövedelemtől, vagyis arányosan csökken a jövedelem növekedésével. 2020. évben 153 fő 2021-ben 124 fő részére került megállapításra.

Az önkormányzat 2020. évben a veszélyhelyzetre tekintettel, átmeneti jelleggel bevezette a veszélyhelyzeti albérleti díj támogatást, mellyel azon személyeknek nyújtott támogatást, akik a pandémia következtében elvesztették az állásukat, vagy bevételük jelentősen csökkent, és a II. kerületben élnek albérletben. A támogatás három hónapra került megállapításra, havi összege 30 000 Ft volt. 14 fő vette igénybe, összesen 1 140 000 Ft összegben.

*Az intézkedés megvalósításának határideje: A megvalósítás folyamatos.*

**Gyermekek esélyegyenlősége**

A Budapest II. Kerületében 2020. évben 801 gyermek született, 2021-ben pedig 731. (Forrás: Helyi Vizuál Regiszter) 2020-ban a 0-18 éves korosztály száma 16 851 fő, ez az összlakosság 19,43 %-a, 2021-ben a 0- 18 éves korosztály száma 19 155 fő, ez az összlakosság 22,31 %-a.

A II. Kerületben működő helyi ellátórendszer különféle támogatásokkal és szolgáltatásokkal segíti a családokat gyermekük nevelésében, a veszélyeztetettség megelőzésében. Kerületünkben a gyermekvédelmi alapellátások kiépültek, a jelzőrendszer működik.

A helyi szociális intézményhálózat és a gyermekvédelmi rendszer működéséről szóló beszámolókban részletes tájékoztatást adtunk a gyermekek ellátásával, gondozásával, kapcsolatos helyi intézkedésekről. (Budapest Főváros II. Kerületi Önkormányzat a gyermekjóléti és gyermekvédelmi feladatainak ellátásáról szóló 2021. évi átfogó értékelése, Szociális Szolgáltatástervezési Koncepció <https://masodikkerulet.hu/rendeletek-szabalyzatok/szabalyzatok> )

**A HEP IT-ben a célcsoportot érintő intézkedések időarányos végrehajtásának értékelése**

Szabadidős programok szervezésével, támogatások nyújtásával a veszélyeztetettség csökkentése

A prevenciót helyezi előtérbe a Család- és Gyermekjóléti Központ a szabadidő hasznos eltöltésének lehetőségének biztosításával. A Központ már évek óta működteti az „Erő(d)Tér” közösségi teret Erőd utcai telephelyén. 12-20 év közötti fiatalokat várnak, nyitvatartási idő hétköznaponként 10:00-18:00 között és havonta egy alkalommal hétvégén is szerveznek programokat az érdeklődő fiataloknak. Azonban a járványhelyzet még 2021. évben is jelentősen befolyásolta a szabadidős programok tartásának lehetőségét. „Központunk számára fontos, hogy legyen egy olyan védett hely, ahol a fiatalok kortársaikkal találkozhatnak és biztonságos, támogató légkörben tölthetik el szabadidejüket.”[[5]](#footnote-5) 2021-ben 129 fő vette igénybe az Erő(d)Tér szolgáltatásait, ebből 64 fő volt első megjelenő. Az igénybevevők legnagyobb része a 14-17 éves korosztályból került ki.

A szervezett külső és belső programokra főként a nyári és az őszi időszakban volt nagyobb érdeklődés, melyek között volt kirándulás, mozi, bowling, strandolás, UrbanGo.

Állandó lehetőségként használható az Erő(d)térben a biliárd, a csocsó, társasjátékok, ping-pong, stb. Továbbá a kollégák több tematikusan szervezett programot is tartottak a fiataloknak, ami segíttette a csapatkohéziót és a fiatalok önismeretét.

2021 nyarán két nyári tábor került megszervezésre: a Szigetköz evezős tábor és a Velence tavi kerékpáros tábor.

2022-ben az óvodai-és iskolai szociális segítők két nyári tábor programot valósítottak meg:

Velence Kincsei II. élménytábor: A tábor idén is a gyermekek szociális készségeinek (kommunikáció, együttműködés, problémamegoldás, felelősségvállalás) és érzelmi intelligenciájának fejlesztését célozta meg élménypedagógiai és művészetterápiás elemekkel.

Nyári napközi tábor: a Klebelsberg Művelődési Központban helyet kapó napközis táborban az iskola- óvodai szociális segítők kézműves programokkal és élménypedagógiai játékokkal készültek a résztvevő gyerekeknek.

Az Önkormányzat Közoktatási, Közművelődési, Sport, Egészségügyi, Szociális és Lakásügyi Bizottsága pályázati forrásból továbbra is támogatja a táborozási lehetőségeket, ez a rászoruló családoknak különösen sokat jelent, mert önerőből nem tudnak finanszírozni egy nyaralást.

*Az intézkedés megvalósításának határideje: A megvalósítás folyamatos.*

Egészségügyi prevenció erősítése a védőoldások kapcsán. Információ szolgáltatás védőoltás támogatás kapcsán.

A II. kerületi házi gyermekorvosok valamint védőnők tapasztalata alapján számos családnak anyagi indokok miatt nem áll módjában gyermekét az igen költséges, de ajánlott védőoltásokkal beoltatni. A felmérés szerint az elmúlt időszakban a kisgyermekes családok körében a Rotavírus elleni vakcina mellett a Meningococcus B elleni védőoltás iránti igény emelkedett meg. Különösen ajánlott a védőoltás a leginkább veszélyeztetett csoportokba tartozóknak, vagyis a csecsemőknek és a kisgyermekeknek.

Fentiek mellett rászorultsági alapon eseti gyógyszertámogatás vehető igénybe oltóanyag költségre tekintettel, melynek tárgyévben adható összege 30 000 Ft.

Az Intézményirányítási Osztály egészségügyi koordinátora rendszeres időközönként küld tájékoztató anyagot a gyermekorvosok és a védőnők részére az igényelhető támogatásokról.

*Az intézkedés megvalósításának határideje: 2023. december 15.*

Prevenció – bűnmegelőzés, baleset-megelőzés

A Budapest Főváros II. Kerületi Önkormányzat gyermekjóléti és gyermekvédelmi feladatainak ellátásáról szóló 2021. évi átfogó értékelése dokumentum megállapításai szerint a fiatal korosztály bűnelkövetésének hátterében a legtöbb esetben a rendezetlen családi háttér, a rossz szociális körülmények állnak, de megjelenik az okok között a motiválatlanság és a pszichés probléma is.

Tovább nehezíti a helyzetet a fiatalok viszonylag korán kialakuló szenvedélyfüggősége is, melyek megfelelő kontroll és családi háttér hiányában súlyos devianciaként a bűnözői életmód kialakulásához vezetnek. A rendőrség BRFK II. Kerületi Rendőrkapitányság egyik fő feladatának tekinti az ebben a korosztályban végzett hatékony bűnmegelőzési munkát.

A 2021. évre tervezett rendezvények közül csak néhány valósulhatott meg[[6]](#footnote-6):

* "Csepp Hősök napja" rendezvény, ahol a körzeti megbízottak bemutatták a gyerekek részére az egyes szolgálati felszerelési tárgyakat, a rendőri egyenruhát, valamint a szolgálati gépkocsit.
* Kábítószer prevenciós előadás volt a Pitypang Utcai Általános Iskolában, a Szent Angéla Ferences Általános Iskola és Gimnáziumban, valamint a Csík Ferenc Általános Iskola és Gimnáziumban mind a szülők, mind a pedagógusok számára.
* A Palotás Gábor Általános Iskolában általános bűnmegelőzési előadás volt,
* "Az iskola rendőre" program keretén belül a szeptemberi iskolakezdés alkalmával a rendőrök az Önkormányzat Városrendészeti Osztály munkatársaival és a helyi polgárőr egyesület tagjaival fokozottan felügyelték az iskolák környékének rendjét és kiemelt figyelmet fordítottak a gyermekek közlekedésbiztonságára is.
* 2020. szeptember 1-jétől megalakult az Iskolaőrség. A 1023 Budapest Lajos u. 1-5. szám alatti Budapesti Műszaki Szakképzési Centrum Than Károly Ökoiskola és Technikumban teljesít szolgálatot 1 fő iskolaőr a kerületben. Az együttműködési megállapodással érintett intézményvezető visszajelzése pozitív, az iskolaőr az intézmény mindennapi életébe be tudott kapcsolódni, folyamatos információáramlás van az iskola vezetése és az iskolaőr, valamint a kapitányság között.
* A gyerekek, és a pedagógusok részére készített ,,*A szer, ami megváltoztat"* című kisfilm bemutatása az oktatási intézményekben.

A rendőrség az „Ovi-Zsaru” és „Az iskola rendőre” programok keretében olyan foglalkozásokat is szervez, mely a közlekedésbiztonságra helyezi a hangsúlyt. 2021. második felében két alkalommal állítottak fel iskolákban kerékpáros közlekedési pályát, hogy a diákok minél jobban megismerjék kerékpáros közlekedés szabályait.

*Az intézkedés megvalósításának határideje: A megvalósítás folyamatos*

**A nők esélyegyenlősége**

A II. Kerületben a népesség nem szerinti összetételét majdnem minden korcsoportban a női lakosság nagyobb aránya jellemzi, a 60 évesnél idősebbeknél ez az arány 60 %.

A nyilvántartott álláskeresők számában is több a nő továbbá a tartós munkanélküliek között is a nők aránya a magasabb.

A tapasztalatok azt mutatják, hogy a gyermekvállalás miatti munkahelytől hosszabb idejű távolmaradás nagymértékben rontja a nők munkaerőpiacra való visszalépésének esélyeit.

|  |  |
| --- | --- |
|  | **Mutatók** |
| **Időszak** | **Nyilvántartott álláskeresők száma, férfi (fő)** | **Nyilvántartott álláskeresők száma, nő (fő)** | **180 napon túli nyilvántartott álláskeresők száma összesen (fő)** | **180 napon túli nyilvántartott álláskeresők száma, férfi (fő)** | **180 napon túli nyilvántartott álláskeresők száma, nő (fő)** |
| **2017. év** | 186 | 259 | 227 | 96 | 131 |
| **2018. év** | 156 | 232 | 166 | 77 | 89 |
| **2019. év** | 181 | 238 | 152 | 72 | 80 |
| **2020. év** | 335 | 487 | 379 | 155 | 224 |
| **2021. év** | 234 | 334 | 313 | 125 | 188 |
| Forrás: https://statinfo.ksh.hu/Statinfo/haViewer.jsp  |

A Helyi Esélyegyenlőségi Program céljai között szerepel a munka és a családi élet összeegyeztethetősége, a részmunkaidő és a távmunka biztosítása. A II. kerületi Polgármesteri Hivatal és az Önkormányzat is mint munkáltató lehetővé teszi a szokásostól eltérő munkaidő biztosítását a kisgyermekes anyák részére ezzel is megkönnyítve a visszatérésüket a munka világába.

A pandémia alatt az Önkormányzat a gyermekek napközbeni ellátásával, a bölcsődei férőhelyeknek az igényekhez igazodó biztosításával, a gyermekintézmények folyamatos nyári (szünidei) működtetésével segítette és segíti a nők munkaerő-piaci esélyeit. A Polgármesteri Hivatal kialakította a „home office” munkavégzés technikai feltételeit mely megkönnyítette a gyermekek felügyeletét, amikor a karantén helyzetek miatt nem volt napközbeni ellátásuk, a táv munkavégzés ezen formáját a munkáltató igény szerint továbbra is biztosítja.

Kerületünkben a gyermekek napközbeni ellátása megoldott, az óvodák, bölcsődék elegendő férőhelyekkel rendelkeznek, színvonalas szakmai munkát végeznek. A Központ továbbá napközbeni gyermekfelügyelet szolgáltatást is biztosít.

**A HEP IT-ben a célcsoportot érintő intézkedések időarányos végrehajtásának értékelése**

Részmunkaidő-távmunka biztosítása

A családbarát munkahely megteremtése érdekében a Polgármesteri Hivatal fokozott figyelmet fordít a GYED-ről, GYES-ről visszatérő munkatársak beilleszkedésének elősegítésére. Fontos, hogy a GYES, GYED folyamán a kisgyermekes szülő ne essen ki teljesen az információ-áramlásból, szakmai és emberi kapcsolatait megtartsa munkahelyével és kollégáival. A GYES, GYED folyamán a kisgyermekes szülő meghívást kap a hivatal rendezvényeire, ünnepségeire (karácsonyi ünnepség, mikulás ünnepség, köztisztviselők napja alkalmából tartott rendezvény).

A Hivatal vezetése kiemelten nagy hangsúlyt fektet a kisgyermekes foglalkoztatottak, a nagycsaládos munkatársak részére a magánélet - hivatali élet egyensúlya megteremtésének Hivatal általi hozzájárulására. Éppen ezért igény szerint – természetesen a Hivatal zökkenőmentes működésének biztosítása figyelembevételével – lehetőséget biztosít a részmunkaidős foglalkoztatásra, az általánostól eltérő munkarendben történő munkavégzésre és az esélyegyenlőségi tervében szerepeltek szerint a gyermekkel kapcsolatos szülői teendők ellátása érdekében havi munkaidő-kedvezmény biztosítására.

Az 2021. és 2022. évben összesen 6 fő kisgyermekes munkatársunk kérte az aktív állományba helyezését és tért vissza a Hivatalba munkavégzés céljából. Az aktív állományba helyezéskor a 6 fő közül egy foglalkoztatott kérte a heti 30 órás munkaidő biztosítását egyéni munkarendben, melyet a munkáltató az érintettek közvetlen vezetőjének támogatása mellett jóváhagyott.

Munkába visszatért édesanyák száma:

2021-ben: 2 fő

2022-ben: 5 fő

Igény szerint jelenleg összesen nyolcan dolgoznak részmunkaidőben a Hivatalban, ketten 30 órában, öten 35 órában, és egy személy 33 órában mindannyian egyéni munkarendben.

A fentieken túl az éves szabadság igénybevételénél az óvodai és iskolai szünetekre figyelemmel van a munkáltató. A munkaidő-beosztásnál a munkáltató figyelembe veszi a gyermekgondozási és oktatási intézmények nyitva tartását, és amennyiben ezen időszakon túli munkavégzést rendel el, a dolgozót legalább 24 órával előbb arról tájékoztatja.

A családos munkavállalók számára a munkáltató ***munkaidő kedvezményt*** biztosít az alábbiak szerint. Havi 2 óra munkaidő kedvezmény biztosítása egy 14 éven aluli gyermeket nevelő munkavállaló számára. Havi 4 óra munkaidő kedvezmény biztosítása a kettő vagy több 14 éven aluli gyermeket nevelő; életkortól függetlenül fogyatékos gyermeket nevelő; vagy legalább egy 14 éven aluli gyermeket egyedül nevelő munkavállaló számára.

*Az intézkedés megvalósításának határideje: Az intézkedés megvalósult.*

Bővíteni kell a gyermekvállalás miatt a munkaerőpiactól hosszabb időre távol maradó aktív korú nők által kedvezményesen igénybe vehető korszerű ismeretek megszerzését szolgáló speciális képzési programok körét.

A 2020-2021. évben a járványhelyzet miatt a központi képzési programok száma erősen lecsökkent. Folyamatban van a BFKH Foglalkoztatási Osztállyal az együttműködés megújítása, mely segítségével a munkaerő-piaci képzésekről jobban tudunk tájékozódni és az érintett lakosságnak a kapott információt továbbítani.

*Az intézkedés megvalósításának határideje: 2023. december 15.*

**Az idősek esélyegyenlősége**

Ahogy már a demográfiai bevezetőnél tárgyaltuk Kerületünkben magas az öregedési index (2021-ben 175,03 %), mely a budapesti kerületek és az országos átlaghoz képest is kiemelkedő. Budapesten 2020-ban az öregedési index 156,8 % (forrás: [2.1.2. Eltartottsági ráták, öregedési index, január 1. (2005–2020) (ksh.hu)](https://www.ksh.hu/thm/2/indi2_1_2.html)) volt ez a mutató.

Az élettartam kitolódása az elé a kihívás elé állítja a társadalmat, hogy az egészségben töltött életévek minél tovább tartsanak, ugyanis a 65 évesnél idősebbek egyre nagyobb számban fognak megjelenni az egészségügyi és szociális ellátó rendszerben. A szépkorúak élet minőségének megőrzéséhez fontos az „aktív időskor”.

**„Aktív idősödés:** az aktív időskor, aktív idősödés fogalmát a WHO, az ENSZ Egészségügyi Szervezete vezette be. Olyan személyekre, csoportokra vonatkozik, akik fizikai, szellemi és mentális kapacitásuk birtokában élik meg az időskort. Általában tudatosan választják az aktivitást a passzivitás helyett; kisebb-nagyobb céljaik, kedvelt szabadidős tevékenységeik vannak, lépést tartanak az újdonságokkal, emberi kapcsolatokat építenek és ápolnak, lehetőségeikhez képest fenntartják egészségüket. Figyelmüket a veszteségek helyett a fejlődésre, az élet megélésére fókuszálják.” [[7]](#footnote-7)

**A HEP IT-ben a célcsoportot érintő intézkedések időarányos végrehajtásának értékelése**

Szociális és közművelődési szolgáltatások bővítése

A szociális alapszolgáltatások biztosítása kiemelt feladata a települési önkormányzatoknak. 2020-2022. években több változás is történt ezen a területen. Az idős személyeket az étkeztetés, a házi segítségnyújtás, az idősek nappali /demens ellátása, a jelzőrendszeres házi segítségnyújtás, és az idősek átmeneti ellátásának biztosítása érinti leginkább. A szolgáltatásokkal biztosítható, hogy a szociálisan rászoruló személyek a saját otthonukban, lakókörnyezetükben kapjanak segítséget önálló életvitelük fenntartásához, egészségi és mentális állapotukból vagy más okból származó problémáik megoldásához.

A kerületben továbbra is 3 önkormányzati fenntartású gondozási központ (az I., II., és III. Számú Gondozási Központ), valamint ellátási szerződés keretében egy egyházi fenntartású gondozási központ (Magyarok Nagyasszonya Ferences Rendtartomány Gondviselés Háza Gondozási Központ és Idősek Klubja) látja el elsősorban az időseket, illetve az egészségi állapotuk vagy szociális nehézségeik miatt rászorultakat.

Az idősek átmeneti ellátását az I. Számú Gondozási Központ működtette, azonban már a korábbi években látszódott, hogy az épület adottságai miatt nem működtethető ezen a helyszínen tartósan tovább a szolgáltatás. 2021. tavaszán munkacsoport alakult az ellátás további biztosításának lehetőségének vizsgálatára.

A munkaanyagban foglalt javaslatok alapján 2021. november 1. napjával kezdődően, szerződés útján a XI. kerület Újbuda Önkormányzattal kötött megállapodással került biztosításra az idősek átmeneti ellátása, ezzel párhuzamosan az I. sz. Gondozási Központban nyújtott szolgáltatás december 1-jével megszűnt. A XI. kerületi gondozóház jól felszerelt, barátságos, kertes, két ágyas szobák/apartmanok (valamennyi fürdőszobás) –szemben a Gondozási Központ 3-4 ágyas szobáival- vannak.

A szerződéskötéssel egyidejűleg az alapellátások bővítésére, illetve új szolgáltatások bevezetésére nyílt lehetőség, melyről a házi segítségnyújtásban ellátottak körében felmérést végeztünk.

A választás azért esett a házi segítségnyújtásban részesülő ellátottakra, mert ők azok, akiknek élettere zömében az otthonukra korlátozódik és legtöbbjük nélkülözi a természetes támaszokat is. Nekik van a legnagyobb szükségük egy olyan magas színvonalú, a valós szükségletekre reagáló személyes gondoskodásra, amivel biztosítható, hogy minél tovább maradhassanak a saját otthonukban, megfelelő segítséget kaphassanak az önálló életvitelük fenntartásában, egészségi és mentális állapotukból vagy más okból származó problémáik megoldásában.

A felmérés tapasztalatai alapján az alábbi szolgáltatások fejlesztésére tett javaslatot a Humánszolgáltatási Igazgatóság Intézményirányítási Osztálya:

1. Jelzőrendszeres házi segítségnyújtás bővítése
2. Betegszállítás
3. Betegkísérés
4. Otthoni gondozásra ápolásra felkészítő program hozzátartozók részére és gyógyászati segédeszköz kölcsönzés, beszerzésben való segítségnyújtás
5. Mentális gondozás tanácsadás

A fenti szolgáltatások közül először 2022. január végén az I. Számú Gondozási Központ által üzemeltetett jelzőrendszeres házi segítségnyújtás bővült, összesen 120 db készülékre lett az intézménynek működési engedélye, így a várólista megszűnt.

2022. október 1-től 4 új szolgáltatás került bevezetésre:

* betegkísérés,
* gyógyászati segédeszköz kölcsönzés, beszerzésben való segítségnyújtás,
* mentális támogatás,
* „Infopont” telefonos információ nyújtása.

A szolgáltatásokat az I. Sz. Gondozási Központ nyújtja és koordinálja.

Az intézkedés második része arra az időseket érintő problémára kínál megoldást, hogy a szépkorúak körében magas az egyedül élők aránya, veszélyezteti őket az elmagányosodás, mely egészségi és mentális állapotukra is kihatással van.

A II. Kerületben 2014. óta működik az Idősügyi Tanács, amely konzultatív, véleményező, javaslattevő szervként működik. Feladatai közé tartozik a közreműködés az időseket érintő programok, rendezvények, események megszervezésében.

A 2021. évben a programok szervezésénél, biztonságos megvalósításánál is elsődleges szempont volt az aktuális egészségügyi veszélyhelyzeti/járványügyi készültség ismerete, az idősek egészségének védelme, ezért a személyes jelenlétet igénylő programok csak időszakosan valósulhattak meg.

A 2021. évúj programjakéntvalósultak mega II. sz. Gondozási Központban a beszélgetős, zenés műsorok, a „Fillér Kerti Esték”. A művészek meséltek a pályájukról, életükről, s a rendezvény végén rövid előadással is kedveskedtek a közönségnek. Közkedvelt a „Ki nyer ma a Marczibányin?” zene, költészet, játék 70 percben, melyből 3 alkalmat tartottak 2021-ben.

Hatodik alkalommal hirdette meg a Tanács a 60 év feletti, II. kerületi amatőr művészek számára a „Kortalanul kreatív” képző- ipar- és népművészeti pályázatát.

A Tanács célja volt, hogy a 2021. évi vírushelyzet miatt főként szabadtéri programokat szervezzen, erre kiváló alkalmat nyújtottak a kultúrtörténeti séták.

Az első években csak a kerület határain belül ismerkedtek az idősek a II. kerület helytörténetével, épített örökségével, majd kérésként elhangzott, hogy a kerület határain kívül is lehessen vezetett sétákon részt venni.

A séták olyan közösségi élmények, melyek szórakoztatva oktatnak, s közben a résztvevők maguk is hozzájárulnak - saját emlékeik felidézésével - az eseményhez.

Szeptember 21-e az Alzheimer-kór Világnapja, a II. Kerületi Önkormányzat is bekapcsolódott dr. Tímár Zsuzsa táncoktató vezetésével az országos figyelem felhívó rendezvény sorozatba. A szenior örömtánc az egyik leghatékonyabb módja az időskori demencia megelőzésének és késleltetésének, ezért a program célja az volt, hogy minél több embert invitáljon, hogy ismerjék meg és próbálják ki ezt az új közösségi mozgásformát. A Tanács szervezésében további két alkalommal nyílt lehetőség ízelítőt kapni a táncból a II. sz. Gondozási Központ és a III. sz. Gondozási Központ is helyet adott egy-egy rendezvénynek.

Az Önkormányzat pályázat útján is támogatja a különböző programok szervezését, ilyen a szociálpolitikai keret pályázat, melyet a Közoktatási, Közművelődési, Sport, Egészségügyi, Szociális és Lakásügyi Bizottság ír ki minden évben valamint a Költségvetési Bizottság pályázata a  II. kerületi Társadalmi Szervezetek, illetve Nyugdíjasklubok támogatására.

*Az intézkedés megvalósításának határideje: folyamatos*

Aktív időskor fenntartását, generációk közötti együttműködést segítő programok megvalósítása

Az intézkedés kapcsolódik a fentebb tárgyaltakhoz, a programok szervezéséhez, amelyek a járvány után újra többségében meg tudtak valósulni. Az intézkedésnek van olyan tartalmi eleme, mely a pályázati lehetőségek feltérképezését és az együttműködés kialakítását feltételezi a köznevelési intézményekkel például az 50 órás közösségi szolgálat teljesítésére vonatkozóan az idősellátásban.

A III. Számú Gondozási Központban már évek óta működik a fent említett közösségi munka megszervezése.

 **„**Több kerületi középiskolával van szerződésünk, de akad néhány kerületen kívüli megállapodásunk is. A fiatalok mindig szeretettel és türelemmel foglalkoznak az idős emberekkel, akik szívesen vesznek részt a különböző programokon, foglalkozásokon, amit a tanulók tartanak meg részükre.”[[8]](#footnote-8)

A 2021. évben kevesebb diák jelentkezett, a szolgálatot csak a nyári egy-két hónapra tudta az intézmény szervezni és a járványügyi szabályok betartása miatt az idősekkel nem is léphettek közvetlen kapcsolatba. Idei évben kezdtek visszatérni a fiatalok a következő tevékenységeket végzik az intézményben:

* adminisztrálás,
* programok írása,
* felolvasás az ellátottak részére,
* kisebb programok levezetése,
* irodalmi délután megtartása,
* kvíz játék szervezése,
* társasjáték az idősekkel,
* kártyázás,
* diavetítés,
* ünnepségen való részvétel és segítés.

A Marczibányi Téri Művelődési Központban 2022. szeptemberétől indítottak klub foglalkozásokat –Generációk Hobbi Köre- hímzések, kötések, horgolások készítésére, melyre minden korosztályból várnak résztvevőket.

Az aktív időskor fenntartásához az olyan sportolási lehetőségek fejlesztése is fontos, melyet idősek is igénybe tudnak venni. 2021. évben is megrendezésre került a SENIOR PÉTANQUE NAP a Klebelsberg Kultúrkúria kavicsos udvarán, de a rendszeres játékra volt lehetőség a Fillér utca – Pengő utca sarkán lévő közparkban, valamint a Pokorny József Sport és Szabadidőközpontban.

Sikeres pályázatból valósult meg a Híd az Egészségért Tömegsport Egyesület és a II. Kerületi Sport Kft. kerületi senior sport programjai, a foglalkozásokon meghirdetésre kerültek jóga, chair jóga, nordic walking és atlétikai programok is. 2021-től heti rendszerességgel, két helyszínen (Marczibányi Sportcentrum, Panoráma Sportközpont), „Gyalogló és Kocogó Klub” működik.

A szervezők célja, hogy a II. kerületben az idősebb korosztály képviselői közül is minél többen kedvet kapjanak a szabadtéri elfoglaltsághoz, amely a testmozgás mellett remek lehetőséget ad baráti társaságok kialakításához és jó beszélgetésekhez, a rendszeres mozgás még nagyobb jelentőséget kapott a világjárvány időszakában.

Az Önkormányzat jóvoltából a nagy melegben több nyári napon kerületi kedvezménnyel válthattak jegyet a Szent Lukács Gyógyfürdő és Uszodába a felfrissülésre vágyó kerületi nyugdíjasok.

A sikeres próba után a kedvezményesen igénybe vehető lehetőség a 2022. évtől rendszeressé vált.

*Az intézkedés megvalósításának határideje: 2023. december 15., melyet „folyamatosra”* módosítanánk, tekintettel arra, hogy az intézkedés állandó feladatot jelent az érintett intézményeknek.

Prevenció-bűnmegelőzés. Idősek személyes környezetének, otthonának védelmét szolgáló intézkedések bővítése

A II. Kerületi Rendőrkapitányság beszámolójából kiderül, hogy 2021-ben a járványhelyzet miatt az év első felében nem tudtak bűnmegelőzési előadásokat tartani, de ezt pótolták, különös tekintettel a két veszélyeztetett korosztályra, az idősekre és a fiatal,- iskoláskorúakra. Az idősekre kiemelt figyelmet fordítanak azért is, mert nagy számban élnek a Kerületben és vannak tipikus bűncselekmények, melyeket a sérelmükre követnek el (pl. „unokázós” csalások).

2021. szeptember hónapban az I. Számú Gondozási Központban a fővadász tartott előadást valamint év végén összevont előadásra is sor került idősek részére bűnmegelőzés témában. 2022-ban Somoskői Erika rendőr alezredes a II. Számú Gondozási Központban Bűnmegelőzési tanácsok időseknek c. előadást tartott. A II. Kerületi Rendőrkapitányság a Budai Polgár c. lapban is folyamatosan közzé tesz prevenciós anyagokat.

*Az intézkedés megvalósításának határideje: 2023. december 15., melyet „folyamatosra”* módosítanánk, tekintettel arra, hogy az intézkedés állandó feladatot jelent az érintett intézményeknek.

Térfigyelő rendszer bővítése

A 2019. évben átfogó közbiztonsági fejlesztés történt a kerületben. A fejlesztés eredményeként 40 térfigyelő kamera került kihelyezésre valamint korszerűbbre cserélték a Hidegkúti Rendészeti Központ műszaki rendszerét. A II. kerületi rendszer felvételei a Budapesti Rendőr-főkapitányságra is eljuthatnak.

A 2019-es bővítés óta folyamatosan kerülnek ki új térfigyelő kamerák a közterületekre: többek között a Mammut bevásárló központ melletti Szabó Magda sétányra, a 2022. szeptemberben átadott új közparkban a „Közösségi-Ligetben” valamint a megújuló Széna térre is kerülnek kihelyezésre új készülékek.

A térfigyelő rendszer működtetésére és bővítésére a mindenkori költségvetés fedezetet nyújt.

*Az intézkedés megvalósításának határideje: 2023. december 15., az intézkedés megvalósult.*

Egészségügyi és sport szolgáltatások bővítése

A sport szolgáltatások bővítése a fentebb már tárgyalásra került aktív időskor fenntartását célzó intézkedés értékelésénél.

Az egészségügyi feladatellátás jelentős részét képezik a partner szervezetekkel közösen megvalósított prevenciós, egészségvédelmi és szűrőprogramok. Évente két alkalommal, az Önkormányzat külön feladat ellátás keretében szerződés köt az Egészségügyi Szolgálattal felnőtt lakossági szűrések ellátása céljából. Évente a szűréseken mintegy 750- 800 lakos vesz részt.

A 2020-2021. években ez a célkitűzés nem tudott teljesen megvalósulni a világjárvány következtében. A „szűrőnapokat” az Egészségügyi Szolgálat nem tudta megszervezni a korlátozások és kapacitás átirányítás miatt (oltás és COVID-19 szűrésekre).

2022. június 18-19-én került megrendezésre a „II. Kerület Napja”, ahol újra több egészségügyi szolgáltató közreműködésével elérhetőek voltak az egészségügyi szűrőprogramok (pl. Tüdőkapacitás-mérés, szemészeti és bőrgyógyászati szűrés, vércukor és vérnyomás mérés).

A Szent Ferenc Kórház is folyamatosan küldött tájékoztatást lakossági egészségprogramjairól: <http://www.szentferenckorhaz.hu/korhazunk-lakossagi-egeszsegprogramjai> az előadások ingyenesek.

A Gondozási Központokban a szerződött háziorvos tart az „aktuális” témákról rendszeresen tájékoztatót pl. Covid, influenza, vérnyomás problémák.

*Az intézkedés megvalósításának határideje: folyamatos*

**A fogyatékkal élők esélyegyenlősége**

Kerületünkben a fogyatékkal élő személyek számáról nem rendelkezünk pontos információkkal, a módszertani útmutató is csak a megváltozott munkaképességűeknek járó ellátásokban részesülők számát emeli ki:

*Megváltozott munkaképességűeknek járó ellátásban részesülő férfiak és nők száma (fő), II. kerület, 2011-2020. Forrás: KSH.*

A 2011. évi népszámlálás szerint a II. kerületi statisztikai adatok azt mutatják, hogy a lakosság 4,2 %-a vallotta magát fogyatékossággal élőnek, ami magasabb a budapesti 3,8 %-os átlagnál.

A fogyatékossággal élők nagyobb kerületi jelenlétének okai lehetnek a lakosság magas életkora, miután a fogyatékos személyek nagy része nem születésétől fogva sérült, demográfiai összetételükre jellemző az időskorúak magas száma, másrészt több, a kerületben lévő fogyatékossággal élőket ellátó bentlakásos intézmény jelenléte (MEREK, Sztehlo Gábor Evangélikus Szeretetszolgálat) valamint a mozgássérültek pesthidegkúti lakótelepe.

A fogyatékkal élő emberek és családjaik a legsérülékenyebb társadalmi csoportot alkotják. Feladatunk olyan környezet teremtése, működtetése, hogy egyenlő esélyekkel érvényesülhessenek a mindennapi életük során a lakhatás és közlekedési eszközök használata, a szociális és egészségügyi ellátás, az iskoláztatási és munkalehetőségek, a kulturális és társadalmi élet, valamint a sport és a szórakozás területén is.

**A HEP IT-ben a célcsoportot érintő intézkedések időarányos végrehajtásának értékelése:**

Akadálymentesítés

A Kerület intézményeinek egy része még nem akadálymentes, a régebben épült, közfeladatot ellátó intézményeknél az akadálymentesítés műszaki megoldása nem vagy csak nehezen kivitelezhető. Az intézmények felújítás során természetesen az akadálymentesítési szempontokat is figyelembe veszik, így a 2022-ben átadott két orvosi rendelő –Fazekas utcai és a Lotz Károly utcai rendelő- már teljesen akadálymentes.

|  |  |  |  |  |
| --- | --- | --- | --- | --- |
| **Intézmények (épület)** | **Össz.db** | **Akadálymentes** | **Nem akadálymentes** | **Részlegesen**  |
|  Bölcsődék | 6 | 3 | 3 | 0 |
|  Óvodák  | 21 | 4 | 17 | 0 |
|  Ált.iskola  | 7 | 0 | 7 | 0 |
| Ált.Isk. és gimn. | 6 | 3 | 3 | 0 |
| Gimnázium | 2 | 1 | 1 | 0 |
| Egyéb int.  | 2 | 1 | 1 | 0 |
| Közművelődési int. | 2 | 2 | 0 | 0 |
| Szociális intézmények | 5 | 4 | 1 | 0 |
| Egészségügyi int.  | 21 | 20 | 1 | 0 |
| **Összesen** | **72** | **38** | **34** | **0** |

*Forrás: II. kerületi Polgármesteri Hivatal*

„Az elhasználódott járdák felújítása, a hiányzó szakaszok kiépítése, közterületek teljeskörű akadálymentesítése”[[9]](#footnote-9) cél a Település Fejlesztési Stratégiában is hangsúlyosan megjelenik. Az akadálymentes közlekedés feltételeinek megteremtéséhez az Önkormányzat a fedezetet költségvetéséből biztosítja.

2021. és 2022. évben a Beruházási Igazgatóság tájékoztatása alapján, közterületek tekintetében az alábbi akadálymentesítések történtek:

Járdák:

Bimbó út – Branyiszkó út,

Eszter utca „K” szegély Szemlőhegy utca és a Pajzs utca közötti szakaszon a páratlan oldalon,

Orsó u. 61/b.

Cseppkő u. 74.

Gyalogátkelőhelyek:

Csatárka út – Pitypang utca,

Pitypang utca,

Fillér utca 81.

Bimbó út – Bogár lépcső

Törökvész út – Baba utca

*Az intézkedés megvalósításának határideje: 2023. december 15, melynek „folyamatosra” módosítását javasoljuk.*

Akadálymentes közlekedésről információ szolgáltatása

Az IT V.3. sorszámú intézkedés megvalósítása - mely szerint a Kerület akadálymentes digitális térképének elkészítésével a fogyatékkal élők naprakész információkat kaphatnak a közterületek átjárhatóságáról (pl. útfelület simasága, padkák magassága) – hosszabb időt vesz igénybe, a kezdeti lépéseket a Beruházási Igazgatóság megtette.

*Az intézkedés megvalósításának határideje: 2023. december 15.*

Fogyatékkal élők foglalkoztatásának elősegítése

A Polgármesteri Hivatal nagyon fontosnak tartja munkaerő-piaci szempontból a hátrányos helyzetű csoportok diszkriminációjának visszaszorítását. Amennyiben azt a munkaköri feladatok ellátása lehetővé teszi törekszik a megváltozott munkaképességű személyek foglalkoztatására. Az elmúlt két évben is több megváltozott munkaképességű, fogyatékkal élő személyt alkalmaztunk. Jelenleg is három ilyen munkatársunk van iktató és irattáros munkakörben. Fogyatékkal élő személyek foglalkoztatásakor minden esetben kiemelten ügyelt a Hivatal (a fogyatékosság természetét figyelembe véve) a megfelelő munkakörülmények meglétére, a szükséges, általánostól eltérő munkaeszközök, esetleg speciális számítógépes programok biztosítására, hallássérültek esetén jeltolmács igénybe vételére.

A II. Kerületi Városfejlesztő Zrt. 2010. óta foglakoztatási programot hozott létre és működtet melynek köszönhetően több fogyatékos- és megváltozott munkaképességű embernek sikerült elhelyezkednie a nyílt munkaerő-piacon.

A program folyamatos, egymásra épülő fejlesztésekkel érte el jelenlegi formáját. A Zrt. részt vesz a megváltozott munkaképességű emberek munkaerő-piaci beilleszkedését kitűző, más szervezetek által működtetett programokban is, így helyt ad a „Kézen Fogva Alapítvány” által a fogyatékkal élő fiatalok számára szervezett pályaorientációs nyílt napoknak is, melyen az érdeklődő fiatalok próbamunka során ismerkedhetnek meg az egyes munkakörök kompetenciáival és a munka világával.

A fogyatékkal élők foglalkoztatási esélyeinek növelése, foglalkoztatási mutatóinak javítása érdekében több civil szervezet is tevékenykedik, például:

* *Civitan Club Budapest-Help Egyesület*: kertészetet, értelmi fogyatékosok nappali otthonát és lakóotthont működtet a kerületben, egész napos hasznos elfoglaltságot nyújt, valamennyi ellátott részmunkaidőben virágtermesztéssel, kertkarbantartással és kertépítéssel foglalkozik. Az egyesület munkáját önkéntesek és közfoglalkoztatottak is segítik, melynek társadalmi jelentősége lehet, hogy a foglalkoztatottak visszakerülhetnek a munka világába, az ellátottak pedig az integrált foglalkoztatás jelentőségét a gyakorlatban is átélhetik.
* *Egalitás Alapítvány Támogató Szolgálata*: célja a célcsoport társadalomba való beilleszkedésének, foglalkoztatásának elősegítése, életfelvételeinek javításához szükséges szolgáltatások nyújtása. Évi egy alkalommal munkavállalást segítő készségfejlesztő gyakorlati tréningeket tartanak.

A BFKH Rehabilitációs Akkreditációs és Ellenőrzési Osztálya közhiteles nyilvántartást vezet az akkreditált megváltozott munkaképességű munkavállalókat foglalkoztató munkáltatókról - <https://www.kormanyhivatal.hu/hu/budapest/jarasok/foglalkoztatasi-rehabilitacio> - mely táblázatban további II. kerületi munkáltatókat is találunk.

*Az intézkedés megvalósításának határideje: 2023. december 15, melynek „folyamatosra” módosítását javasoljuk tekintettel arra, hogy még sok a feladat a célkitűzésen belül.*

Érzékenyítő programok biztosítása a kerületi iskolákban

„Minden olyan iskolai, óvodai program, amely hozzájárul a tapasztalati úton való tanuláshoz, és mások segítésén alapul, a program megfelelő előkészítése, lebonyolítása és az élmények feldolgozása esetén alkalmas e területek fejlesztésére, a szociális érzékenyítésre. (Zsolnai, 2008)”[[10]](#footnote-10)

Az iskolai osztályfőnöki órákon több civil szervezet (Mozgássérült Emberek Önálló Élet Egyesülete, Mozgássérült Célok Thetisz Megoldásban Alapítvány, Egalitas Alapítvány) tart beszélgetést, találkozót a gyermekeknek, hogy szándékaik szerint ezzel segítsék a kölcsönös toleranciát, megbecsülést, nyitottságot a mozgássérült emberek iránt, hiszen ezek nélkül a sérült emberek integrációja elképzelhetetlen.

A kerület közoktatási és köznevelési intézményeinek többsége fogad fogyatékkal élő tanulókat is, a gyermekek minden napjaiban természetessé válik egy-egy hallássérült vagy mozgássérült személy jelenléte.

Az Értelmi Fogyatékosok Nappali Otthona (ÉNO) rendszeresen tart nyílt napokat, nyílt hetet az érdeklődők számára, melyeken iskolai és óvodai csoportok is részt vesznek. Az ÉNO fogyatékkal élő lakói az adventi időszakban minden évben kézzel készítenek karácsonyi dekorációkat, ajándékokat, melyet az iskolákba is el szoktak vinni.

2022. május 21-én, pedig első alkalommal került megrendezésre a II. Kerületi Sport és Szabadidősport Nonprofit Kft. szervezésével „Esély sportnap” a II. Rákóczi Ferenc Gimnáziumban, amely a fogyatékossággal élők társadalmi integrációját segítő sportrendezvény.  **Öt II. kerületi iskola diákjai vettek részt az eseményen** - Addetur Iskola, Móricz Zsigmond Gimnázium, Gyermekek Háza, II. Rákóczi Ferenc Gimnázium, Kodály Zoltán Ének-Zenei Általános Iskola és Gimnázium – közösen csapatot alkotva a MEREK-ből (Mozgássérült Emberek Rehabilitációs Központja) VGYKE-ből (Vakok és Gyengénlátók Közép-Magyarországi Regionális Egyesülete) érkezett résztvevőkkel. Részletes tudósítás: <https://masodikkerulet.hu/cimlap/esely-sportnap-a-ii-keruletben>

*Az intézkedés megvalósításának határideje: 2023. december 15.*

Az áttekintés mellékletét képezi a Helyi Esélyegyenlőségi Program Intézkedési Terve (HEP IT).

**Az alábbi esetekben az elmúlt két év tapasztalata, feladat átszervezés illetve átütemezés okán szükséges az IT technikai módosítása:**

1)

I/1. számú intézkedésnél – Elhelyezkedési esélyek növelése - határidő módosítása „folyamatosra”.

I/2. számú intézkedésnél – Kikerülés az adósságcsapdából – felelős kibővítése a Budapest Főváros II. Kerületi Önkormányzat Család- és Gyermekjóléti Központtal.

2)

II/2. számú intézkedésnél – Szabadidő programok szervezésével, támogatások nyújtásával a veszélyeztetettség csökkentése - a felelős kibővítése a Budapest II. kerületi Polgármesteri Hivatal Ellátási Osztállyal és a Budapest Főváros II. Kerületi Önkormányzat Család- és Gyermekjóléti Központtal.

II/5. számú intézkedésnél – Prevenció-bűnmegelőzés, baleset megelőzés – intézkedésnél a felelős kibővítése a II. kerületi Rendőrkapitánysággal.

3)

IV/1. számú intézkedésnél – Szociális és közművelődési szolgáltatások bővítése – felelős kibővítése a II. Kerületi Sport és Szabadidősport Nonprofit Kft.-vel és a II. Kerületi Kulturális Közhasznú Nonprofit Kft. –vel.

IV/2. számú intézkedésnél – Aktív időskor fenntartását, generációk közötti együttműködést segítő programok megvalósítása – határidő módosítása „folyamatosra”.

IV/3. számú intézkedésnél Prevenció-bűnmegelőzés. Idősek személyes környezetének, otthonának védelmét szolgáló intézkedések bővítése – a határidő „folyamatosra” módosítása és a felelős kibővítése a II. kerületi Rendőrkapitánysággal.

IV/5. számú intézkedésnél – Egészségügyi és sport szolgáltatások bővítése - a felelős kibővítése a II. Kerületi Sport és Szabadidősport Nonprofit Kft-vel és a Budapest Főváros II. Kerületi Önkormányzat Egészségügyi Szolgálatával.

**2. Összegző táblázat - A Helyi Esélyegyenlőségi Program Intézkedési Terve (HEP IT)**

3. melléklet a 2/2012. (VI. 5.) EMMI rendelethez

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | A | B | C | D | E | F | G | H | I | J |
| Intézkedés sorszáma | Az intézkedés címe, megnevezése | A helyzetelemzés következtetéseiben feltárt esélyegyenlőségi probléma megnevezése | Az intézkedéssel elérni kívánt cél | A célkitűzés összhangja egyéb stratégiai dokumentumokkal | Az intézkedés tartalma | Az intézkedés felelőse | Az intézkedés megvalósításának határideje | Az intézkedés eredményességét mérő indikátor(ok) | Az intézkedés megvalósításához szükséges erőforrások (humán, pénzügyi, technikai) | Az intézkedés eredményeinek fenntarthatósága |
| I. A mélyszegénységben élők és a romák esélyegyenlősége |
| 1 | Elhelyezkedési esélyek növelése | A szegénység oka és következménye a tartós munkanélküliség. Segélyezéssel nem lehet olyan mértékű jövedelmet biztosítani, amely a létfenntartási és lakhatási szükségleteket kielégíti. | Feltérképezése a helyi védett munkahelyeknek.A tartós munkanélküliek arányának csökkenése. Az elszegényedett családok, személyek helyzetének, életminőségének javulása.  | Szociális Szolgáltatástervezési Koncepció, költségvetés | Szoros együttműködés a BFKH Foglalkoztatási Osztályával.Kapcsolatépítés a helyi vállalkozásokkal.Álláskeresési tanácsadás, klub működtetése. | Budapest II. kerület Polgármesteri Hivatal Ellátási Osztály, **Család és Gyermekjóléti Központ** | **Megvalósítás folyamatos** | A foglalkoztatottak számának növekedése,tartós munkanélküliek számának csökkenése, a kerületbena kizárólag segélyből élő családok számának csökkenése. | humán erőforrás, anyagi forrás | Az a cél, hogy a tartós munkanélküliek számára biztos megélhetési forrást, a stabil munkahelyhez való hozzájutásukat eredményesen segítsük. |
| 2 | Kikerülés az adósságcsapdából | A lakossági adósságállomány újratermelődése. | Elkerülni azokat a helyzeteket, amikor egy-egy személy akkora adósságot halmoz fel, hogy kikapcsolják nála közműszolgáltatásokat.Kikerülés az adósságspirálból. | Szociális Szolgáltatástervezési Koncepció, költségvetés | Személyre szabott szolgáltatások szervezése,szoros együttműködés kialakítása a közműszolgáltatókkal, közös képviselőkkel, szakmai találkozók szervezése,az ügyfelek részére életvezetési, adósságkezelési tanácsadások szervezése | Budapest II. kerület Polgármesteri Hivatal Ellátási Osztály**Család és Gyermekjóléti Központ** | Megvalósítás folyamatos. | A kerületi lakosok adósságállománya csökken, a hátralékkezelési támogatásba bevontak száma nő | humán erőforrás, pénzügyi forrás | Folyamatos életvezetési tanácsadások szervezésével fenntartható. |
| 3 | A lakhatás támogatása, szociális bérlakások biztosítása | A lakhatás biztonsága az anyagi problémák miatt sok esetben veszélybe kerül. | A lakhatás biztonságának megteremtése. | Szociális Szolgáltatástervezési Koncepció, költségvetés | A lakhatás biztonságát megteremtő, a lakhatást segítő pénzbeli támogatási formák biztosítása; önkormányzati lakások szociális helyzet alapján történő bérbeadása pályázat útján. | Budapest II. kerület Polgármesteri Hivatal Ellátási Osztály, Budapest II. kerület Polgármesteri Hivatal Vagyonhasznosítási és Ingatlan-nyilvántartási Osztály | Megvalósítása folyamatos. | Éves statisztika, jelentés a pénzbeli támogatásokról; szociális bérlakások száma, pályázatok száma | humán erőforrás, költségvetési és pályázati forrás biztosítása | Önkormányzati döntés és költségvetési-pályázati forrás biztosítása mellett folyamatosan fenntartható. |
| II. A gyermekek esélyegyenlősége |
| 1 | Új telephelyen lévő óvoda létesítése | A II. kerületi mobil konténer óvodában a fenntartó belső levegő minőségi vizsgálatokat végeztetett esetleges allergiás megbetegedések elkerülése miatt. | A mobil óvoda kiváltása új telephelyen történő óvoda létesítésével. A gyermekek korszerűbb körülmények közötti óvodai nevelése. | Szociális Szolgáltatástervezési Koncepció, költségvetés | Műszaki kivitelezés, berendezés. Gyermekek felvétele, felmenő rendszerben átvétele.  | Budapest II. kerület Polgármesteri Hivatal | 2020. szeptember 1.Megvalósult. | Szubjektív eredményességi mutatók vannak csak, a gyermekek korszerűbb körülmények közötti elhelyezése révén.  | humán erőforrás, szakemberek; pénzügyi, technikai feltételek biztosítása | Állandó karbantartással hosszútávon fenntartható. |
| 2 | Szabadidős programok szervezésével, támogatások nyújtásával a veszélyeztetettség csökkentése | A család működését zavaró és akadályozó okok közül a családok anyagi, család széteséséből, a nevelés, gondozás, törődés, szeretet hiányából adódó veszélyeztetettség megemelkedett. | A gyermekek számára biztosítani a hasznos időtöltés lehetőségét különböző programok/táborok szervezésével, közösségépítés.A kerületben élő gyermekeket minél inkább meg kívánjuk óvni a rájuk leselkedő veszélyektől. | Szociális Szolgáltatásszervezési Koncepció, költségvetés, éves gyermekvédelmi beszámoló, rendőrségi beszámoló, önkormányzati rendeletek | Biztonságos, kulturált színterek működtetése, táborok szervezése.A meglévő foglalkozások megtartása mellett a fiatalok számára vonzó program lehetőségek. A gyermeknevelést segítő pénzbeli és természetbeni ellátások bővítése, illetve a megváltozott élethelyzetekhez igazítása. | Budapest II. kerület Polgármesteri Hivatal Intézményirányítási Osztály**Budapest II. kerület Polgármesteri Hivatal Ellátási Osztály,** **Család és Gyermekjóléti Központ** | A megvalósítás folyamatos. | Programok száma, résztvevők száma, veszélyeztetett gyermekek száma.  | humán erőforrás, szakemberek; pénzügyi, technikai feltételek biztosítása | Önkormányzati döntés és költségvetési-pályázati forrás biztosítása, megfelelő képzés, megfelelő szakemberek biztosítása mellett folyamatosan fenntartható. |
| 3 | Üres óvodai álláshelyek betöltése | Betöltetlen álláshelyek az óvodákban: óvónő hiány, dajka hiány. | Az óvodapedagógusi hivatás vonzóbbá tétele a II. kerületben a juttatások emelésével. Helyi ösztönző programokkal 100%-ra emelni az óvodapedagógusok és dajkák létszámát. | Szociális Szolgáltatástervezési Koncepció, költségvetés, Gazdasági Program | Helyi ösztönző programok megvalósítása. Nyugdíjas pedagógusokkal a kapcsolat fenntartása. Egyetemi hallgató gyakornokok megkeresése, gyakorlatuk letöltése után állás felajánlása. | Budapest II. kerület Polgármesteri Hivatal | 2020. december 15.Megvalósult. | Óvónők és dajkák száma a kerületi óvodákban | humán erőforrás, pénzügyi feltételek biztosítása | Önkormányzati döntés és költségvetési-pályázati forrás biztosítása, megfelelő szakemberek biztosítása mellett folyamatosan fenntartható |
| 4 | Egészségügyi prevenció erősítése a védőoldások kapcsán. Információ szolgáltatás védőoltás támogatás kapcsán. | Kevesen veszik igénybe a térítésmentes ROTA vírus elleni oltást, illetve az eseti gyógyszertámogatás keretében kérhető védőoltás támogatást. | Az egészségügyi prevenció kiterjesztése, házi gyermekorvosok, védőnők bevonásával szélesebb körben ismertté tenni a védőoltások fontosságát, és az önkormányzati támogatás igénybevételét. | Szociális Szolgáltatástervezési Koncepció | Adatgyűjtés a csekély számú támogatási kérelmek okáról (pl. nem hallott róla, magas jövedelem, nincsenek beoltva a gyermekek, stb.). Védőnők, házi gyermekorvosok prevenciós előadása. | Budapest II. kerület Polgármesteri Hivatal Ellátási Osztály, Budapest II. kerület Polgármesteri Hivatal Intézményirányítási Osztály | 2023. december 15. | Az ajánlott védőoltásokkal beoltott gyermekek száma,egészségügyi statisztikák | humán erőforrás, szakemberek; technikai feltételek biztosítása | Fenntartható. |
| 5 | Prevenció – bűnmegelőzés, baleset-megelőzés | A gyermekek gyakrabban válnak bűncselekmény áldozatává. | Figyelemfelhívással, tájékoztatással megelőzhetővé válnak bűncselekmények, az áldozattá, bűnelkövetővé válás. | Szociális Szolgáltatástervezési Koncepció, költségvetés | Bűn- és baleset-megelőzési programok szervezése, előadások, rendezvények tartása. | Budapest II. kerület Polgármesteri Hivatal Intézményirányítási Osztály**II. kerületi Rendőrkapitányság** | A megvalósítás folyamatos. | Programok, előadások, rendezvények száma, résztvevő iskolák, gyermekek száma | humán erőforrás, szakemberek; pénzügyi és technikai feltételek biztosítása | Folyamatos szervezéssel, humán erőforrás biztosításával és megfelelő képzésével fenntartható. |
| 6 | A drogprevenciós szemléletformáló program kiterjesztése | A Kábítószerügyi Egyeztető Fórum működésében a kerületi köznevelési intézmények szakemberei nem vesznek részt. | A Kábítószerügyi Egyeztető Fórum működésének hatékonyabbá tétele. A drogprevenciós szemléletformáló programot szeretnénk kiterjeszteni a pedagógusok felé is. | Szociális Szolgáltatástervezési Koncepció | Kapcsolatfelvétel a köznevelési intézményekkel, bevonás a feladatokba, meghívás KEF rendezvényekre. | Budapest II. kerület Polgármesteri Hivatal Intézményirányítási Osztály | 2020. december 15.Megvalósult. | Kábítószerügyi Egyeztető Fórum ülésein résztvevő pedagógusok száma, beszámolók.  | humán erőforrás, szakemberek | Folyamatos szervezéssel, humán erőforrás biztosításával és megfelelő képzésével fenntartható. |
| III. A nők esélyegyenlősége |
| 1 | Részmunkaidő-távmunka biztosítása | Nehéz a kisgyermekes anyák visszatérése a munka világába. | Felmerülő igény esetén a gyermekét nevelő szülő teljes munkaidőtől eltérő foglalkoztatása. | Budapest II. kerületi Polgármesteri Hivatal Esélyegyenlőségi Terve | Igények felmérése, munkakörök vizsgálata, új munkakörök kialakítása, meglévő munkakörök átalakítása. A Polgármesteri Hivatalban a részmunkaidő-távmunka munkakörök kialakításával, egyéb kedvezményekkel a kisgyermekes anyák munka világába történő visszatérésének segítése. | Budapest II. kerület Polgármesteri Hivatal Humánpolitikai Osztály | A megvalósítás folyamatos. **Megvalósult.** | Részmunkaidő-távmunka munkakörök száma, egyéb kedvezményben részesülők száma. | Költségvetési, pályázati forrás, technikai feltételek biztosítása. | Önkormányzati döntés, költségvetési forrás biztosítása mellett folyamatosan fenntartható. |
| 2 | Bővíteni kell a gyermekvállalás miatt a munkaerőpiactól hosszabb időre távol maradó aktív korú nők által kedvezményesen igénybe vehető, korszerű ismeretek megszerzését célzó speciális képzési programok körét.  | A tartós munkanélküliség aránya a nők esetében magasabb. | Képzési programok beindításával visszavezetjük a tartós munkanélkülivé vált nőket a munkaerőpiacra.Csökken a tartós munkanélküli nők száma | Szociális Szolgáltatástervezési Koncepció, költségvetés |  „jó gyakorlatok” megismerése,pályázati lehetőségek feltérképezése,képzési programokról tájékoztatás,a képzési lehetőségekbe minél szélesebb kör bevonása. | Család és Gyermekjóléti Központ | 2023. december 15. | Programok/projektek száma, dokumentációjastatisztikai kimutatás a tartós munkanélküli nők arányáról | Költségvetési, pályázati forrás, technikai feltételek biztosítása. | Folyamatos kapcsolattartás és együttműködés az illetékes Foglalkoztatási Osztállyal, valamint a költségvetési forrás biztosítása mellett folyamatosan fenntartható. |
| 3 | Gyermekek napközbeni ellátásának biztosítása | Nehéz a munkaerő-piaci és a családi feladatok összeegyeztetése. | A munkaerő-piaci és a családi feladatok összeegyeztetésének megkönnyítése a gyermekek napközbeni ellátásának biztosításával, illetve annak bővítésével. | Szociális Szolgáltatástervezési Koncepció, költségvetés, Gazdasági Program | Bölcsődék, családi bölcsődék, napközbeni gyermekfelügyelet működtetése, a szolgáltatások, férőhelyek bővítése. | Budapest II. kerület Polgármesteri Hivatal Intézményirányítási Osztály | 2020. december 15.Megvalósult | Intézmények száma, csoportok száma, gyermekek száma, férőhelyek száma | humán erőforrás, szakemberek; pénzügyi, technikai feltételek biztosítása | Költségvetési, pályázati forrás, humán erőforrás, megfelelő képzés biztosításával folyamatosan fenntartható. |
| IV. Az idősek esélyegyenlősége |
| 1 | Szociális és közművelődési szolgáltatások bővítése | Magas az idősek körében az egyedül élők aránya. Elmagányosodás veszélye. | Szociális és közművelődési szolgáltatások biztosításával, bővítésével, az időseknek szóló programokkal az elmagányosodás jelenségének csökkentése az idősek körében. | Szociális Szolgáltatástervezési Koncepció, költségvetés, Idősügyi beszámoló | Az aktivitást és függetlenséget megőrző programok szervezése, képzések bővítése, „Internet kortalanul” program folytatása. Idősügyi Tanácsban által szervezett programok bővítése. | Budapest II. kerület Polgármesteri Hivatal Intézményirányítási Osztály | Megvalósítása folyamatos. | lakossági visszajelzések,statisztikai kimutatás a programokról | humán erőforrás, szakemberek; pénzügyi és technikai feltételek biztosítása | Önkormányzati döntés, költségvetési-pályázati forrás biztosítása mellett folyamatosan fenntartható. |
| 2 | Aktív időskor fenntartását, generációk közötti együttműködést segítő programok megvalósítása | A kerületünkben élő idősek részéről nagy igény mutatkozik a különböző programok iránt. Nemzedékek közötti kapcsolat nehézsége. | A generációk közötti esetleges szakadékok áthidalása, a generációk egymáshoz való közelítése | Szociális Szolgáltatástervezési Koncepció, költségvetés, Idősügyi beszámoló | Pályázati lehetőségek feltérképezése,programok szervezése,együttműködési megállapodás az oktatási intézményekkel a köznevelési törvény által előírt kötelező 30 órás önkéntes tevékenységre vonatkozóan (diákok bevonása az idősellátásba). | Budapest II. kerület Polgármesteri Hivatal Intézményirányítási Osztály | **Megvalósítása folyamatos.** | Lakossági visszajelzések,statisztikai kimutatás az önkéntes diákok számáról illetve beszámoló a tevékenységükről | humán erőforrás, szakemberek; pénzügyi és technikai feltételek biztosítása | Folyamatos kapcsolattartás és együttműködés a kerületben működő köznevelési intézményekkel |
| 3 | Prevenció-bűnmegelőzés. Idősek személyes környezetének, otthonának védelmét szolgáló intézkedések bővítése | Az idősek gyakrabban válnak bűncselekmény áldozatává. | Figyelemfelhívással, tájékoztatással megelőzhetővé válnak bűncselekmények, az áldozattá válás. Csökken az idősek sérelmére elkövetett bűncselekmények száma | Szociális Szolgáltatástervezési Koncepció, költségvetés, Idősügyi beszámoló, rendőrségi beszámoló | Bűn- és baleset megelőzési programok szervezése, „jó gyakorlatok” megismerése, előadások, rendezvények tartása; interaktív foglalkozások, tájékoztató szóróanyagok terjesztése, tájékoztató cikkek megjelenése a helyi médiában. | Budapest II. kerület Polgármesteri Hivatal Intézményirányítási Osztály**II. kerületi Rendőrkapitányság** | **Megvalósítás folyamatos.** | Tájékoztató anyagok, programok, előadások, rendezvények száma, résztvevők száma, bűnügyi statisztika | humán erőforrás, szakemberek; pénzügyi, technikai feltételek biztosítása | Folyamatos szervezéssel, humán erőforrás biztosításával és megfelelő képzésével fenntartható. |
| 4 | A térfigyelő rendszer bővítése | Az idősek biztonságérzetének növelése szükséges. | A térfigyelő rendszer bővítésével az idősek biztonságérzete növelhető. | Szociális Szolgáltatástervezési Koncepció, költségvetés, Idősügyi beszámoló, rendőrségi beszámoló | A közterületeken jelenleg meglévő térfigyelő rendszer kibővítése, és újabb közterületeken való kamerák elhelyezése. | Budapest II. kerület Polgármesteri Hivatal Városrendészeti Osztály | 2023. december 15.**Megvalósult** | Térfigyelő kamerák száma.  | Költségvetési, pályázati forrás, technikai feltételek biztosítása. | Önkormányzati döntés, költségvetési-pályázati forrás biztosítása mellett fenntartható. |
| 5 | Egészségügyi és sport szolgáltatások bővítése | A morbiditási statisztikák rangsorában a daganatok, keringési zavarok, szív- és érrendszeri megbetegedések, ízületi problémák mellett a pszichés problémák a leggyakrabban előforduló betegségek. | Egészséges életmód, prevenció, egészségesebb időskor, kevesebb krónikus betegség. Az élettartam emelkedése. | Szociális Szolgáltatástervezési Koncepció, költségvetés, Idősügyi beszámoló | Az idős korosztály speciális igényeinek megfelelő szűrővizsgálatok szervezése, az egészségmegtartás feltételeit elősegítő sportolási lehetőségeket biztosítása. Prevenciós szemlélet erősítése, az egészségtudatos magatartás fejlesztése. | Budapest II. kerület Polgármesteri Hivatal Intézményirányítási Osztály**II. Kerületi Sport és Szabadidősport Nonprofit Kft.,****Budapest Főváros II. Kerületi Önkormányzat Egészségügyi Szolgálata** | Megvalósítása folyamatos. | Lakossági visszajelzések,statisztikai kimutatás a programokról | Költségvetési, pályázati forrás, technikai feltételek biztosítása. | Önkormányzati döntés, költségvetési-pályázati forrás biztosítása mellett folyamatosan fenntartható. |
| V. A fogyatékkal élők esélyegyenlősége |
| 1 | Információszerzés a fogyatékossággal élők helyzetéről, problémáiról, nappali ellátásáról | Információhiány a fogyatékkal élők lakhatási, egészségügyi, foglalkoztatási helyzetéről. Információhiány az egyházi és civil fenntartású intézményekben nappali ellátásban részesülő fogyatékosok számáról. | Feltérképezni a kerületben fogyatékkal élők pontos számát, szociális, egészségügyi és foglalkoztatási helyzetét. Partneri viszony kialakítása a helyi fogyatékkal élők nappali ellátását biztosító egyházi és civil intézményekkel. | Szociális Szolgáltatástervezési Koncepció | Házi orvosok adatgyűjtése, egyházi és civil fenntartású intézmények megkeresése, adatok feldolgozása. | Budapest II. kerület Polgármesteri Hivatal Intézményirányítási Osztály | 2020. december 15.**Megvalósult** | Adatok táblázatba foglalása, következtetések levonása. | humán erőforrás | Fenntartható. |
| 2 | Akadálymentesítés | A kerületi közintézményekben az akadálymentes környezet aránya nem éri el a 100%-ot. | Közszolgáltatásokhoz, kulturális programokhoz való hozzáférés. | Szociális Szolgáltatástervezési Koncepció, költségvetés, Gazdasági Program | Fizikai környezetben található akadályok megszüntetése, információs és kommunikációs akadályok megszüntetése, lakókörnyezet akadálymentesítését szolgáló program. | Budapest II. kerület Polgármesteri Hivatal Beruházási Igazgatóság | A megvalósítás folyamatos | Akadálymentesített intézmények száma, programok száma, résztvevők száma. | Önkormányzati költségvetés, pályázati források | Költségvetési, pályázati forrás biztosításával folyamatosan fenntartható. |
| 3 | Akadálymentes közlekedésről információ szolgáltatása | A fogyatékkal élők információhiánya az akadálymentes útvonalakról. | A kerület akadálymentes digitális térképének elkészítése. Naprakész információk megléte a járdák, átkelők, fontos helyek akadálymentes átjárhatóságáról (pl. útfelület simasága, kereszteződések padkáinak magassága, stb.). | Szociális Szolgáltatástervezési Koncepció, költségvetés | Kapcsolatfelvétel a Route4U platform üzemeltető cégével. Árajánlat kérés a teljes kerület akadálymentességének felmérésére. A digitális akadálymentes járdatérkép elkészítése a cég által. A fogyatékkal élők tájékoztatása az applikációról. | Budapest II. kerület Polgármesteri Hivatal Beruházási Igazgatóság | 2023. december 15. | A kerület akadálymentes digitális térképe. | Önkormányzati költségvetés, pályázati források | A fenntarthatósága folyamatos az üzemeltető cég frissítése karbantartása folytán. |
| 4 | A fogyatékkal élők foglalkoztatásának elősegítése | A fogyatékkal élők, megváltozott munkaképességű személyek elhelyezkedése a munkaerőpiacon nehéz. | A fogyatékkal élők foglalkoztatási esélyeinek növelése, foglalkoztatási mutatóinak javítása. | Szociális Szolgáltatástervezési Koncepció, költségvetés, Gazdasági Program | A fogyatékkal élők foglalkoztatási esélyeinek növelése, képzések, programok szervezése, foglalkoztatásuk lehetőség szerint az önkormányzat intézményeiben, cégeinél, a Polgármesteri Hivatalban. | Budapest II. kerület Polgármesteri Hivatal | 2023. december 15. | Fogyatékkal élőket foglalkoztató intézmények száma, foglalkoztatottak száma, programok, képzések száma | humán erőforrás, szakemberek; pénzügyi, technikai feltételek biztosítása | Folyamatos szervezéssel, humán erőforrás biztosításával és megfelelő képzésével, pénzügyi forrás biztosításával fenntartható |
| 5 | Érzékenyítő programok biztosítása a kerületi iskolákban | Az egészséges gyermekeknek kevés információjuk van a fogyatékkal élő embertársaikról | A kerületi iskolákkal való együttműködés kialakítása. Minél több diák megismerje a fogyatékkal élők mindennapjait, és a saját életminősége javulhat. | Szociális Szolgáltatástervezési Koncepció, költségvetés | Kapcsolatfelvétel az oktatási intézményekkel, érzékenyítő programok szervezése. | Budapest II. kerület Polgármesteri Hivatal Intézményirányítási Osztály | 2023. december 15.**Megvalósult** | Résztvevő intézmények, érzékenyítő programok száma. Középtávú fenntartás: folyamatos kapcsolattartás és együttműködés a köznevelési intézményekkel és a szakmai szervezetekkel | Pénzügyi feltételek biztosítása, szakemberek | Folyamatos szervezéssel, humán erőforrás biztosításával és megfelelő képzésével, pénzügyi forrás biztosításával fenntartható |

1. forrás: <http://demografia.hu/hu/tudastar/fogalomtar/18-oregedesi-index> [↑](#footnote-ref-1)
2. Forrás: SZAKMAI BESZÁMOLÓ a Család- és Gyermekjóléti Központ 2021. évi tevékenységéről [↑](#footnote-ref-2)
3. Forrás: SZAKMAI BESZÁMOLÓ a Család- és Gyermekjóléti Központ 2021. évi tevékenységéről [↑](#footnote-ref-3)
4. Budapest Főváros II. Kerületi Önkormányzat Gazdasági Programja 2020-2024. [↑](#footnote-ref-4)
5. Forrás: SZAKMAI BESZÁMOLÓ a Család- és Gyermekjóléti Központ 2021. évi tevékenységéről [↑](#footnote-ref-5)
6. BRFK II. Kerületi Rendőrkapitányság beszámolója alapján [↑](#footnote-ref-6)
7. Forrás: Idősügyi referens képzés tanulói jegyzet, a kiadvány a Családbarát Ország Nonprofit Közhasznú Kft. EFOP-1.2.6-VEKOP-17-2017-00001 azonosítószámú Családbarát ország megnevezésű kiemelt projekt keretében készült. [↑](#footnote-ref-7)
8. Forrás: a Budapest Főváros II. Kerületi Önkormányzat III. sz. Gondozási Központ 2021. évről szóló beszámolója [↑](#footnote-ref-8)
9. Forrás: <http://archiv.masodikkerulet.hu/data/cms188930/II_ker_ITS_jova_220429.pdf> [↑](#footnote-ref-9)
10. Forrás: <http://www.jgypk.hu/mentorhalo/tananyag/A_tarsadalmi_erzekenyites_modszertana_kisgyermekkorban/24_a_trsadalmi_rzkenyts_lehetsgei_a_gygypedaggus_tevkenysgben.html> [↑](#footnote-ref-10)